KLASA: 034-05/24-01/156

URBROJ: 711-02-02/05-2024-02

Zagreb, 15. studenoga 2024.

**BORISLAV MILIČEVIĆ**

**zamjenik gradonačelnika Grada Požege**

**Predmet: mišljenje na zahtjev obveznika Borislava Miličevića**

 - daje se

Povjerenstvo za odlučivanje o sukobu interesa (u daljnjem tekstu: Povjerenstvo) je 31. listopada 2024. zaprimilo zahtjev za davanjem mišljenja koji je podnio obveznik Borislav Miličević, zamjenik gradonačelnika Grada Požege.

U podnesenom zahtjevu obveznik je naveo da je dekan Fakulteta turizma i ruralnog razvoja u Požegi te da volonterski obnaša dužnost zamjenika gradonačelnika Grada Požege. Dalje je naveo da je Odlukom Senata Sveučilišta u Osijeku imenovan članom Upravnog vijeća ustanove Studentski centar u Osijeku te da sukladno Statutu Studentskog cetra u Osijeku predsjednik i članovi Upravnog vijeća iste ustanove imaju pravo na naknadu za svoj rad. Zaključno obveznik traži mišljenje postoji li zapreka da prima naknadu za rad u navedenom Upravnom vijeću.

Povodom navedenog zahtjeva obveznika, Povjerenstvo, u sastavu Aleksandre Jozić-Ileković, kao predsjednice Povjerenstva, Ines Pavlačić i Ane Poljak, kao članova Povjerenstva, je na temelju članka 32. stavka 1. podstavka 3. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI) na 64. sjednici održanoj 15. studenoga 2024. obvezniku dalo mišljenje kako slijedi.

Člankom 8. stavcima 3. i 4. ZSSI-a propisano je da su obveznici, u slučaju dvojbe predstavlja li neko ponašanje povredu odredaba toga Zakona o sukobu interesa ili drugog zabranjenog ili propisanog ponašanja predviđenog tim Zakonom, dužni zatražiti mišljenje Povjerenstva, koje je Povjerenstvo dužno dati najkasnije u roku od 15 dana od dana primitka zahtjeva obveznika.

Člankom 3. stavkom 1. točkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu toga Zakona.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Prema stavku 2. istoga članka ZSSI-a iznimno od stavka 1. toga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Prema stavku 6. istoga članka ZSSI-a odredbe stavka 2. toga članka ne odnose se na općinske načelnike, gradonačelnike, župane i njihove zamjenike.

Sukladno navedenom, izuzetak propisan člankom 18. stavkom 2. ZSSI-a, temeljem kojeg obveznici mogu biti članovi upravnih vijeća ustanova od posebnog državnog interesa odnosno od posebnog interesa za jedinicu lokalne i područne (regionalne) samouprave, nije primjenjiv na općinske načelnike, gradonačelnike, župane i njihove zamjenike sukladno izričitoj odredbi članka 18. stavka 6. ZSSI-a.

Prema tome, na članstvo obveznika Borislava Miličevića, zamjenika gradonačelnika Grada Požege, u Upravnom vijeću ustanove Studentski centar u Osijeku primjenjuje se zabrana propisana člankom 18. stavkom 1. ZSSI-a koja takvo članstvo ne dopušta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Obveznik Borislav Miličević, elektroničkom poštom
2. Objava na internetskoj stranici Povjerenstva
3. Pismohrana